اسلام آباد : وزیراعظم محمد شہباز شریف نا کماشی ٹی بنجائی حکومت ملک انا ورنا تا بھلو کچ اسے واکدار کننگ کن بھلو کچ اسے آ گام گیج آتیا عمل کننگ ءِ ہرانا مسخت ورناتے چندی بشخ آتیٹی تینا لائخی تے نشان تننگ و ملک انا آخبت نا جوڑ کننگ کن لائخی تے کاریم اٹ اتنگ نا وارخواہی فراوان کننگ ءِ، وزیراعظم نا وژن نا رداٹ بنجائی حکومت ورناچین ءِ واکدار کننگ و اوفتے پوسکن آ تعلیم آن شُپ کننگ کن 15 میگاپروگرام تا نقاب کشائی ءِ کرسا وزیراعظم یوتھ ڈویلپمنٹ انیشیٹیوز نا بناءِ کریسس۔ اقوام متحدہ نا شونداری پروگرام (یواین ڈی پی) نا رپورٹ نا رداٹ دا وخت آ ملک انا 64 درسد بندغ آتا وئی 30 سال آن کم ءِ و 29 درسد پاکستانی تا وئیک 15 آن 29 سال انا نیام اٹ ءُ۔ پاکستان اٹی داسہ مہالو آن زیات ورناءُ، و کم از کم 2050 اسکان داٹی ودکی مننگ نا پیش گوئی کننگانے۔ دا اہم عنصر ءِ مون آتخسا، بنجائی حکومت ورناتے واکدار کننگ کن 150 ارب روپئی نا وزیراعظم یوتھ ڈویلپمنٹ پیکج نا بناءِ کرے۔ دا پروگرام تیٹی واکدار ورنا انٹرن شپ پروگرام، وزیراعظم یوتھ لیپ ٹاپ پروگرام، بلوچستان و مسکوہی فاٹا نا طالب علم آتیکن 5000 وظیفہ، نیشنل ٹاپ ٹیلنٹ سکالر شپ پروگرام، سیرت چیئرز نا جوڑ کننگ، پاکستان نا غٹ آن کم شون ہلوک ضلع غاتیٹی سرکاری یونیورسٹی تا ذیلی کیمپس آتا جوڑ کننگ، سکلز ٹریننگ پروگرام، ینگ ڈویلپمنٹ فیلو شپ پروگرام، سینٹرز آف ایکسیلینس، پاکستان انوویشن فنڈینگ ڈویلپمنٹ لیڈر ایوارڈ، پاکستان نا 20 نیزگار آ ضلع غاتا شونداری کن خصوصی شونداری اسکیم، مچ آ پاکستان اٹی ینگ پیس اینڈ ڈویلپمنٹ کورس و 250 منی سپورٹس کمپلیکس نا جوڑ کننگ اوار ءِ۔ ہندا وڑ بھلو کچ اسے آ ورناتپہ ءِ فعال کننگ کن وزیراعظم نا کنڈآن پی ایم یوتھ بزنس و ایگری لون اسکیم ہم بناءِ کننگا ہرانا کمک اٹ ورناتے چندی کاروبار و کشت وکشار نا گام گیج آتا کمک اٹ تینا روزی ءِ کٹنگ نا وارخواہی فراوان کننگانے۔ دا گام انا مسخت 15 کمرشل، اسلامی و ایس ایم ای بینک آتا کمک اٹ آسان شڑت آتیا و کم شرح سود آ کاروباری وام تا فراوانی نا کمک اٹ ورناتیٹی انٹرپرینیورشپ ءِ مون آ دننگ ءِ۔ غٹ پاکستانی شاری ہرافتا وئی 21آن 45 سال انا نیام اٹی ءُ، کاروباری لائخی تخوک بندغ وام اکن درخواست تننگ نا اہل ءُ۔ اسکیم نا رداٹ تروک آوام تے مسہ درجہ غاتیٹی بشخنگانے۔ 21 و 45 سال انا وئی نا مخلوق دا اسکیم تا رداٹ 75 لکھ روپئی اسکان نا وام تا آسراتی دوئی کننگ کیرہ۔ آئی ٹی و ایم کامرس نا کاروبار کن، کم وئی نا حد 18 سال ءِ۔ چنکاکاروبار وام تا کمک اٹ مائیکرو فنانسنگ ملک انا ورناتیٹی ملازمت نا پٹنگ نا جاگہ غا روزگار نا وارخواہی ودی کننگ نا عمل ءِ مون آ دیک۔
(اے پی پی)
